b'\n_START_ARTICLE_\nLorazepam\n_START_SECTION_\nFarmakologija\n_START_PARAGRAPH_\nLorazepam je srednjehitro delujo\xc4\x8d benzodiazepin, ki se znatno razlikuje od drugih u\xc4\x8dinkovin iz te skupine zlasti zaradi njegovih farmakokineti\xc4\x8dnih lastnosti (slaba topnost v vodi in ma\xc5\xa1\xc4\x8dobah, v visoki meri se ve\xc5\xbee na beljakovine, presnova pote\xc4\x8de preko glukuronidacije do farmakolo\xc5\xa1ko neaktivnega presnovka) ter zaradi u\xc4\x8dinkovitosti v nizkih odmerkih (1\xc2\xa0mg lorazepama ustreza 10\xc2\xa0mg diazepama).\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nVsak od petih farmakolo\xc5\xa1kih u\xc4\x8dinkov lorazepama (anksioliti\xc4\x8dni, pomirjevalno/uspavalni, relaksantni, amnesti\xc4\x8dni ali antikonvulzivni u\xc4\x8dinek) je lahko stranski u\xc4\x8dinek, \xc4\x8de ga v doti\xc4\x8dnem primeru ne \xc5\xbeelimo. U\xc4\x8dinki lorazepama so dvisni od odmerka; vi\xc5\xa1ji je odmerek, bolj so izra\xc5\xbeeni \xc5\xbeeleni in ne\xc5\xbeeleni u\xc4\x8dinki._NEWLINE_Sedacija je ne\xc5\xbeeleni u\xc4\x8dinek, ki je za bolnike obi\xc4\x8dajno najbolj mote\xc4\x8d. Pri skupini 3500 bolnikov z anksioznostjo, zdravljenih z lorazepamom, so bili izra\xc5\xbeeni naslednji ne\xc5\xbeeleni u\xc4\x8dinki: sedacija (15.9\xc2\xa0%), omotica (6.9\xc2\xa0%), \xc5\xa1ibkost (4.2\xc2\xa0%), nemirnost (3.4\xc2\xa0%). Sedacija in nemirnost sta bolj izra\xc5\xbeena pri starej\xc5\xa1ih bolnikih.'